ಮೊಣಕೈ ಗಾಯದಿಂದ ಗುಣಮುಖರಾದ ಬ್ರೆಟ್‌ ಲೀ ಅಂತಾರಾಷ್ಟ್ರೀಯ ತಂಡಕ್ಕೆ ಮರಳಿದರು. 2001ರಲ್ಲಿ ಇಂಗ್ಲೆಂಡ್‌ನ ಆಷಸ್‌ ಪ್ರವಾಸಕ್ಕೆ ತೆರಳಿದ ಆಸ್ಟ್ರೇಲಿಯಾ ತಂಡದ ಆಟಗಾರರಾದರು. ಗಾಯದ ಸ್ಥಿತಿಯಿಂದ ಮರಳುವಿಕೆ ನಂತರದ ಪ್ರವಾಸವು ಅವರ ಚೊಚ್ಚಲ ಪ್ರವೇಶಕ್ಕಿಂತ ಕಡಿಮೆ ಯಶಸ್ಸು ಕಂಡಿತು. ಐದು ಟೆಸ್ಟ್‌ಗಳಲ್ಲಿ, 55.11 ಸರಾಸರಿಯಲ್ಲಿ ಕೇವಲ ಒಂಬತ್ತು ವಿಕೆಟ್‌ ಗಳಿಸುವಲ್ಲಿ ಯಶಸ್ವಿಯಾದರು. ಆದರೆ, ಅದೇ ವರ್ಷದ ಅಪರಾರ್ಧದಲ್ಲಿ, ನ್ಯೂಜಿಲೆಂಡ್‌ ವಿರುದ್ಧ ಸರಣಿಯ ಮೊದಲ ಮತ್ತು ಮೂರನೆಯ ಟೆಸ್ಟ್‌ ಪಂದ್ಯದಲ್ಲಿ, ಬ್ರೆಟ್‌ ಲೀ ಪುನಃ ಆಸ್ಟ್ರೇಲಿಯಾ ಪರ ಅತಿಹೆಚ್ಚು ವಿಕೆಟ್‌ ಗಳಿಸಿದ ಬೌಲರ್‌ ಎಂಬ ಹಿರಿಮೆಗೆ ಪಾತ್ರರಾದರು. ಎರಡನೆಯ ಇನ್ನಿಂಗ್ಸ್‌ನಲ್ಲಿ ಅವರು ಐದು ವಿಕೆಟ್‌ ಗಳಿಸಿದ್ದಲ್ಲದೆ, ಮೊದಲ ಟೆಸ್ಟ್‌ ಪಂದ್ಯದ ಬ್ಯಾಟಿಂಗ್‌ನಲ್ಲಿ 61 ರನ್‌ ಕೊಡುಗೆ ಸಲ್ಲಿಸಿದರು. ಈ ಸರಣಿಯು 0–0 ಡ್ರಾದಲ್ಲಿ ಅಂತ್ಯಗೊಂಡಿತು. ಈ ಸರಣಿಯಲ್ಲಿ ಅವರು 25.14 ಸರಾಸರಿಯಲ್ಲಿ 14 ವಿಕೆಟ್‌ ಗಳಿಸಿದರು. ದಕ್ಷಿಣ ಆಫ್ರಿಕಾ ವಿರುದ್ಧ ಸ್ವದೇಶಿ ಮತ್ತು ವಿದೇಶದಲ್ಲಿ ನಡೆದ ಸರಣಿಯಲ್ಲಿ ಅಷ್ಟೇನೂ ಫಲಪ್ರದವಾಗಲಿಲ್ಲ. ಆರು ಟೆಸ್ಟ್‌ಗಳಲ್ಲಿ 38.42 ಸರಾಸರಿಯಲ್ಲಿ 19 ವಿಕೆಟ್‌ ಗಳಿಸಿದರು.